S-1026/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 20. desember 2012 á hendur A-kk-þgf S-kk-þgf, kennitala […], […], „fyrir eftirtalin brot:

I.

Fíkniefnalagabrot, með því að hafa, fimmtudaginn 11. október 2012, í bifreiðinni RA-687, selt nafngreindum einstaklingi 0,92 g af maríhúana fyrir 3500 krónur en lögregla stöðvaði bifreiðina á Hringbraut í Hafnarfirði og lagði hald á framangreind fíkniefni og peninga.

Telst brot þetta varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Fíkniefnalagabrot, með því að hafa á sama tíma og greinir í ákærulið I, að heimili sínu að Hringbraut 65 í Hafnarfirði haft í vörslum sínum í sölu- og dreifingarskyni 190,17 g af maríhúana og 7 stykki af kannabisplöntum og að hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreindar 7 kannabisplöntur og 190,17 g af maríhúana, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 2 gróðurhúsalömpum, 2 viftum, 1 kolasíu, 1 hitamæli, 3 vogum og 3500 krónum, sem hald var lagt á, sbr. 7. mgr. 5. gr. sömu laga.“

Ákærði krefst vægustu refsingar er lög leyfa og hann samþykkir upptökukröfu.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur […] 1987. Samkvæmt sakavottorði ákærða var honum með lögreglustórasátt á árinu 2007 gerð 28.000 króna sekt fyrir fíkniefnalagabrot. Þá gekkst ákærði með lögreglustjórasátt 5. júní 2012 undir að greiða 50.000 króna sekt fyrir fíkniefnalagabrot. Með vísan til umrædds magns fíkniefna og þess að stærsti hluti þeirra var ætlaður til sölu og dreifingar þykir refsing ákærða hæfilega ákveðin fangelsi í tvo mánuði, sem bundin verður skilorði eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 7 kannabisplöntur, 190,17 g af maríhúana, 2 gróðurhúsalampar, 2 viftur, 1 kolasía, 1 hitamælir, 3 vogir og 3500 krónur, sem lögregla lagði hald á við rannsókn málsins.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, 104.203 krónur. Samkvæmt yfirliti um sakarkostnað er um að ræða kostnað vegna tilnefningar verjanda á rannsóknarstigi, 25.100 krónur, og matsgerðar Rannsóknastofu Háskóla Íslands í lyfja- og eiturefnafræði, 78.923 krónur.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, E-kk-nf S-kk-nf, sæti fangelsi í 2 mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 7 kannabisplöntum, 190,17 g af maríhúana, 2 gróðurhúsalömpum, 2 viftum, 1 kolasíu, 1 hitamæli, 3 vogum og 3500 krónum sem lögregla lagði hald á við rannsókn málsins.

Ákærði greiði 104.203 krónur í sakarkostnað.

S-kvk-nf B-kvk-nf